Norske Skog

**Norske Skog ASA**, tidligere **Norske Skogindustrier ASA**, har lenge vært blant verdens ledende produsenter av avispapir og magasinpapir. På grunn av et fallende marked for publikasjonspapir, har selskapet i økende grad fokusert på andre utnyttelser av tømmer og returpapir, for eksempel emballasje. Selskapet har hovedkontor i Norge og fabrikker i fem land og en årlig produksjon på cirka 2 millioner tonn papir (2020).

Norske Skog ble etablert i 1962 som Nordenfjeldske Treforedling, og var tidligere i stor grad eid av norske skogeiere og deres foreninger. Den første avispapirfabrikken ble satt i drift i 1966 på Skogn. I løpet av 1970- og 1980-årene ekspanderte selskapet til å bli det største selskapet innenfor norsk treforedling. I 1990-årene ekspanderte selskapet videre utover i Europa gjennom bygging eller oppkjøp av fabrikker i Norge, Frankrike, Østerrike og Tsjekkia. Fra 2000 ble selskapet en global aktør med virksomhet også i Asia, Sør-Amerika og Australasia.

1. mars 2006 ble papirfabrikken Union i Skien, med 380 ansatte, lagt ned. Selskapet har nå to fabrikker i Norge, Norske Skog Saugbrugs (Halden) og Norske Skog Skogn (Levanger).

## Aksjeinformasjon
Norske Skog ASA handles på Oslo Børs under tickeren NSKOG. Tidligere var selskapet Norske Skogindustrier ASA notert med tickeren NSG. 19. desember 2017 ble dette selskapet suspendert ved Oslo Børs grunnet konkurs, og ble strøket fra notering 5. februar 2018.

Etter konkursen ble virksomheten videreført i det nye selskapet Norske Skog ASA, som igjen ble notert på Oslo Børs 18. oktober 2019.

Christian Rynning-Tønnesen gikk av som konsernsjef 1. januar 2010. Ny konsernsjef ble Sven Ombudstvedt som tiltrådte samme dag. Han valgte å trekke seg i mai 2017, men kom tilbake som konsernsjef for det nye selskapet Norske Skog ASA. 

Norske Skog er også største aksjonær i selskapet Circa Group, som er notert separat med ticker CIRCA.

## Virksomhet
Norske Skog het fra starten Nordenfjelske Treforedling AS som ble etablert 1. mars 1962. Første papirmaskin på Skogn startet opp produksjon i 1966. I 1972 endret selskapet navn til Norske Skogindustrier AS.

1989 var året for konsolidering i norsk treforedlingsindustri. Norske Skog fusjonerte med Follum Fabrikker og kjøpte 50 % av aksjene i Union. Saugbrugsforeningen ble kjøpt opp samme år.

Selskapets ekspansjon i Europa startet med oppbyggingen av Norske Skog Golbey i Frankrike i 1990. Fabrikken i Bruck, Østerrike, ble overtatt i 1996. Norske Skog Steti i Tsjekkia ble overtatt i 1997 og Walsum i Tyskland og Parenco i Nederland i 2001.

Ekspansjon utenfor Europa startet i 1998 med oppkjøp av fabrikker i Kina, Korea, Malaysia og Thailand. Ekspansjonen fortsatte enda raskere i 2000 med oppkjøp av Fletcher Challenge Paper som hadde fabrikker i Østerrike, New Zealand, Chile og Brazil. 

Etter tusenårsskiftet snudde trenden gradvis, og antallet fabrikker og produksjonsvolum ble redusert i takt med fallende etterspørsel etter publikasjonspapir. Etter hvert, og særlig etter å ha fått redusert gjeldsbyrden etter konkursen, har selskapet begynte å investere i markedet med antatt bedre utsikter. De største investeringene gjøres i å konvertere papirmaskiner til å produsere resirkulert emballasje. I 2021 ble det tatt investeringsbeslutninger på dette området for fabrikkene i Frankrike og Østerrike.

I tillegg arbeider selskapet med nye produkter basert på trefiber under merkenavnene Cebina og Cebico samt prosjekter innen energi, for eksempel biogass.

Til 2023 ble selskapet ledet av Sven Ombudstvedt, med en lønn på nærmere 24 millioner kroner for 2022.

## Fabrikker
### Norge (per 2023)

* Norske Skog Saugbrugs i Halden 
* Norske Skog Skogn i Levanger

### Øvrige Europa (per 2023)
* Norske Skog Golbey i Lorraine, Frankrike
* Norske Skog Bruck i Bruck an der Mur, Østerrike

### Australasia (per 2023)
* Norske Skog Boyer i Tasmania, Australia

### Tidligere fabrikker (per 2021)
*Listen er ikke nødvendigvis komplett. Hvis ikke annet er angitt, befant fabrikken seg i Norge.*
* Norske Skog Folla i Verran – solgt i 2000, nå MM FollaCell
* Norske Skog Follum på Hønefoss – nedlagt i 2012
* Norske Skog Tofte på Tofte – solgt i 2000, Södra Cell Tofte. Nedlagt 2013. Silva Green Fuel eier fabrikkområdet)
* Norske Skog Union i Skien – nedlagt i 2006
* Norske Skog Parenco i Renkum, Nederland
*Norske Skog Štětí i Štětí, Tsjekkia – solgt i 2008
* Norske Skog Walsum i Duisburg, Tyskland
*Catalyst Crofton i Crofton, Canada – fisjonert
* Catalyst Elk Falls i Elk Falls, Canada – fisjonert
* Catalyst Port Alberni i Port Alberni, Canada – fisjonert
* Catalyst Powell River i Powell River, Canada – fisjonert
* Jeonju i Jeollabuk-do, Korea – solgt i 2008
* Chongwon i Chungcheongbuk-do, Korea – solgt i 2008)
*Singburi Mill i Sing Buri, Thailand
*Shanghai Mill i Shanghai, Kina
* Hebei Mill i Zhaoxian, Kina
*Norske Skog Pisa i Jaguariaíva, Brasil
* Norske Skog Bio Bio i Concepción, Chile
*Norske Skog Tasman i Kawerau, New Zealand
*Norske Skog Albury i Albury, Australia

## Referanser


## Litteratur
*Stein Tveite: *Skogbrukshistorie* I: Skogbruksboka bind 3. Skogforlaget Oslo 1964.
*Norsk Skogbruksmuseum: *Masse Papir. Norske papir- og massefabrikker gjennom 150 år*.

## Eksterne lenker
* 
* 
* 
* 
*  Norske Skog: Fra pengemaskin til gjeldskrise